**"כי הוא מוציא יש מאין"**

**משמעות הבריאה מאין במשנותיהם של ר' יצחק הישראלי ור' שלמה אבן גבירול**

אליעזר דודוביץ'

ר' יצחק הישראלי ורשב"ג שני ההוגים היהודיים הנאו-אפלטוניים הגדולים הדגישו במקומות רבים במשנותיהם את האמונה בבריאה יש מאין. במקביל לכך, שניהם הציגו בחיבוריהם גם את רעיון ההאצלה הנאו-אפלטוני. על פניהם האמונה בבריאה מאין ורעיון ההאצלה מוציאים זה את זה.

תפיסת הבריאה במשמעותה הרווחת היא שהאל בורא את ההוויה ברצונו, מאין ובזמן. כנגד זאת רעיון ההאצלה משמעותו שההוויה נאצלת בהכרח ממהות האל ובאופן נצחי.

מטבע הדברים, עלתה בקרב החוקרים השאלה כיצד שילבו הוגים אלו במשנותיהם את האמונה בבריאה מאין עם רעיון ההאצלה.

לסוגיה זו נדרשו בין השאר החוקרים אלכסנדר אלטמן, הארי וולפסון, יעקב שלנגר, ולאחרונה גם שרה פסין. החוקרים נחלקו באופן שבו הישראלי ורשב"ג מיזגו את האמונה בבריאה עם רעיון ההאצלה, ובשולי הדברים עלתה גם שאלת הזיקה בין רעיונותיהם של שני ההוגים הנאו אפלטוניים היהודיים.

בהרצאתי אבקש לבחון מחדש את היחס בין ההוויה הברואה ובין האל במשנותיהם ר' יצחק הישראלי ורשב"ג. אנסה להראות ששני ההוגים הציעו מיזוג ייחודי בין האמונה בבריאה מאין ובין רעיון ההאצלה, מיזוג שבו הם מנסחים מחדש הן את האמונה בבריאה והן את רעיון ההאצלה. בנוסף אטען כי במיזוג ייחודי זה באה לידי ביטוי גם הזיקה העמוקה בין משנותיהם.